
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je Krim od veljače 2014. pod privremenom okupacijom Rusije, koja ga je nezakonito pripojila nakon referenduma koji nije zakonit niti međunarodno priznat;
B.	budući da stanovništvo Krima i dalje trpi teška kršenja ljudskih prava, nezakonito novačenje u rusku vojsku, prisilno nametanje ruskog državljanstva, proizvoljna pritvaranja, često na temelju izmišljenih optužbi za terorizam, prisilne nestanke, mučenje, izvansudska pogubljenja, nedostatak slobode mišljenja, okupljanja, udruživanja i vjeroispovijesti;
C.	budući da ruske okupacijske vlasti posebno napadaju krimske Tatare, etničke Ukrajince i etničke manjine i da su preselile i do 800 000 Rusa, čime su na neokolonijalni način prisilno promijenile etničku strukturu demografskog sastava Krima, što prema međunarodnom pravu predstavlja ratni zločin;
D.	budući da se u zatvorskim objektima u Rusiji nalazi više od 200 političkih zatvorenika s Krima, uključujući 133 krimska Tatara i 67 političkih zatvorenika s ozbiljnim zdravstvenim problemima koji zahtijevaju pomoć;
E.	budući da je 2022. oteta krimska novinarka i aktivistica za ljudska prava Irina Danilovič, da je optužena za posjedovanje eksploziva i osuđena na šest godina i 11 mjeseci zatvora; budući da je aktivist nevladine organizacije Tofik Abdulgazijev uhićen 2019. i osuđen na 12 godina strogo čuvanog zatvora na temelju izmišljenih optužbi i da se od 2023. nalazi u zatvoru udaljenom 2 700 km od Krima; budući da je građanin-novinar Amet Sulejmanov 2021. godine osuđen na 12 godina zatvora;
F.	budući da su mnogi stanovnici Krima i dalje izloženi progonu, a među njima su: Emil Kurbedinov, Server Mustafajev, Emir-Usein Kuku, Lutfije Zudijeva, Kulamet Ibraimov, Abdurešit Džeparov, Edem Semedljaev, Rustem Kjamilev, Oleksandr Sizikov, Galina Dovgopola, Ruslan Abdurahmanov, Rustem Huhurik i Lilia Hemedži;
1.	ponovno osuđuje nezakonitu rusku okupaciju Autonomne Republike Krima i grada Sevastopolja;
2.	osuđuje kontinuirane ruske napade na etničke Ukrajince i sustavni progon autohtonih krimskih Tatara, kojim se želi izbrisati njihov identitet i njihova baština i kultura, što krimske Tatare podsjeća na genocidne deportacije koje su se provodile 1944.; smatra da je budućnost Krima povezana s njegovim priznanjem kao povijesne domovine krimskih Tatara;
3.	osuđuje progon novinara, aktivista civilnog društva i boraca za ljudska prava kao i deportaciju civila, uključujući političke zatvorenike, s Krima u kaznene ustanove diljem Rusije, što je u suprotnosti s međunarodnim pravom;
4.	zahtijeva trenutačno i bezuvjetno puštanje na slobodu Irine Danilovič, Tofika Abdulgazijeva i Ameta Sulejmanova te drugih političkih zatvorenika; poziva da im se pruži hitna medicinska skrb; osuđuje potvrđivanje presuda protiv teško bolesnih pojedinaca, što predstavlja očito kršenje međunarodnih standarda u području ljudskih prava; poziva Međunarodni odbor Crvenog križa i UN da utvrde gdje se nalaze pritvoreni civili s Krima;
5.	poziva međunarodnu zajednicu da nastavi s politikom nepriznavanja nezakonitog pripajanja Krima; podržava napore u cilju da se prekine okupacija, kao što je Krimska platforma; poziva na jačanje sankcija protiv pojedinaca i pravnih subjekata uključenih u nezakonito pripajanje;
6.	nalaže svojoj predsjednici da ovu Rezoluciju proslijedi potpredsjednici Komisije / visokoj predstavnici, relevantnim institucijama EU-a i ruskim i ukrajinskim vlastima.

